龍穴島

龍穴島，又叫龍穴洲，係廣東廣州南沙區一島，喺虎門對出，零丁洋北面。家下係鷄抱沙一部份。呢度係廣州最南邊嘅地方。

歷史 
早喺宋代，龍穴洲近海成日大霧，又有海市蜃樓。據話文學家、書法家蘇東坡被貶到惠州陣，聽到話龍穴洲有海市蜃樓，試過坐船去觀賞，不過唔好彩冇撞到。到明代陣每逢年初三到初五，好多人逼埋去虎門靖康、歸德，等著睇島度有海市蜃樓。屈大均嘅廣東新語記載：

民國時代歸屬東莞縣，龍穴島係定為縣嘅八景之一，名靖康海市，仲建立埋「東莞縣明倫堂示範農場」。依家呢度有八成居民原籍都係東莞，都係1930年代走日本陣由東莞厚街遷入。1950年代前後島度都係雲集百條漁船，有唔少由中山、珠海過來嘅。1960年代後島周邊海水變淺，海水污染多咗，啲漁民陸續遷去珠海、香港，似珠海香洲仲有個龍穴隊就係呢度過去嘅。

地理 
地圖上，島呈三角，上指西北，東西爲一橫。龍穴喺伶仃洋最北一帶，近珠江口，即係虎門。島向東北望，係虎門東側穿鼻，正中間有兩島仔，有沙相連，叫三板洲。向西北望，係虎門西側大角山。龍穴向西望有萬頃沙。

自然環境 
由龍穴、銅鼓、爻杯三小島組成。銅鼓山係原始龍穴島嘅三個山頭之一，舊底東臨伶仃洋，張保仔洞就喺山腳。島嶼地處鹹淡水交匯處，盛產香大蕉、荔枝、西瓜同海鮮，常見海鮮有：金古魚、黃腳鯉、鱸魚、龍利、黃魚、白鴿魚、花魚、大澳魚、奄哥魚、黃蟹、肉蟹、圍蝦同麻蝦等。

環島海灘，有天然泳場，間有石春、貝殼。島四圍畀海潮沖刷，形成眾多海蝕洞，有唔少花名：鯉魚宮、蝦宮、蟹宮、龍宮、藏寶洞等等。有唔少古榕樹生喺海濱岩隙，雖畀颱風侵襲，仍穩健婆娑。

人文 
相傳龍穴島正南有幾個深而開闊嘅山窿，係南海龍王嘅居所。而島中央嘅居民區就起有三聖宮，據傳始建於明代，經過幾次重建，最新一次係光緒戊口乙亥年，而保留清代形制風格，坐西北向東南，三間兩進，綠瓷瓦筒黃脊屋頂，仿描古瓷磚。每年農曆十一月初八、初九、初十島上民間組織仲有舉行三聖公誕，四周漁民包括香港漁民每逢三聖公誕，都到龍穴島朝拜，人數多達幾千人，幾十年香火唔斷。

觀光 
離島約200米嘅巨礁度，有道光年間英國建造嘅燈塔，潮退陣可間水過去。海島中部銅鼓山上原建有旅遊設施，1980年代初，由時龍穴島所屬嘅珠江華僑農場同一港商聯手開發。1985年，廣州客輪公司開通埋龍穴島嘅遊船專線，每禮拜有幾班船來回，由廣州市區接駁遊客。到2004年前後，中船龍穴基地選址旅遊區海岸一帶建設，沙灘浴場由此消失。後旅遊區慢慢廢棄。但仍可自行前往：

三聖宮廟
 觀日亭
 望江亭
 張保仔洞
 蟹洞
 一線天
 小海灣
 防空洞等

發展 
龍穴邊有度假村。但將來呢處會成為南沙港包圍，佢東面鷄抱沙地會變成龍穴島造船基地。

產業 
據老居民回憶，最早期島上居民係種水草，又種過香蕉。後尾就多咗人落海捉魚。1960年代後海水污染多咗而島周邊海水又變淺，啲漁民就開始填海圍墾、開挖魚塘、養殖魚蝦。當年新鮮嘅魚獲送去東莞、深圳、番禺等地。漁民養殖嘅有金鼓、黃鰭鯛、海鱸、麻蝦等，其中主產嘅黃鰭鯛甘甜鮮嫩，龍穴島東部宜家好大部分畀造船廠、港口、物流園區佔據著，填海而成嘅中船龍穴造船基地就佔咗約7.6公里嘅海岸線，2004年左近開建，2008年上半年開工造船，畀視作華南最大、全國三大造船基地之一。南端係南沙港碼頭，係廣州港第四大港區，最後生嘅一個。2009年當局同龍穴島制定咗個用海規劃，規劃到2020年，龍穴島面積將達到76平方公里，增加臨港產業用地或儲備用地。

交通 
南北兩端，鳧洲大橋、新龍大橋分別通去南沙街、萬頃沙鎮。
 地鐵：金洲站，換乘1a至龍城商業中心站。
 客車：長途客車到番禺汽車站，轉新墾汽車站，接駁碼頭班船到島上。
 港口：四個50000噸級南沙港區集裝箱一期碼頭。
 高速公路：南沙港快速路

南沙區
類:廣州史
類:廣州嘅規劃‎
類:廣州生態‎
類:廣州嘅島
類:廣州旅遊景點